
         PARLAMENTUL  ROMÂNIEI

                                                CAMERA  DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	             Bucureşti, 19 aprilie 2022
             Nr.  PL-x  296/2018


                                                                                              4c-11/455/2018

BIROULUI  PERMANENT

AL

CAMEREI DEPUTAŢILOR

  

Vă înaintăm, alăturat, RAPORTUL asupra Proiectului de Lege pentru completarea art.257 din Legea nr.286/2009 privind Codul penal, trimis cu adresa nr. PL- x 296 din 7 mai 2018 și înregistrat cu nr. 4c-11/455 din 8 mai 2018. 
     În raport cu obiectul şi conţinutul său, proiectul de lege face parte din categoria legilor organice.
                                                       PREŞEDINTE,

                                                      Laura – Cătălina Vicol - Ciorbă

RAPORT

asupra Proiectului de Lege pentru completarea art.257 din Legea nr.286/2009 privind Codul penal


În conformitate cu prevederile art. 95  din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a fost sesizată, spre dezbatere, în fond, cu Proiectul de Lege pentru completarea art.257 din Legea nr.286/2009 privind Codul penal, trimis cu adresa nr. PL-x 296 din 7 mai 2018 și înregistrat cu nr. 4c-11/455 din 8 mai 2018.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, cu modificările și completările ulterioare, Camera  Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în data de 2 mai 2018, ca urmare a depășirii termenului de adoptare, potrivit art.75 alin.(2) teza a III-a din Constituția României republicată.


Consiliul Legislativ, prin avizul nr. 8 din 3 ianuarie 2018, a avizat favorabil proiectul de lege.


Guvernul României a transmis două puncte de vedere, în anii 2018 și 2020, prin care nu susține adoptarea proiectului de lege.

Comisia pentru drepturile omului, culte și problemele minorităților naționale a avizat negativ proiectul de lege prin avizul nr. 4c-5/261 din 16 mai 2018.                                

Proiectul de lege are ca obiect de reglementare completarea art.257 din Legea nr.286/2009, în sensul prevederii aplicării dispoziţiilor art.257 alin.(1) şi (2) şi în cazul faptelor săvârşite împotriva personalului cu atribuţii de pază, aflat în exercitarea atribuţiilor de serviciu, angajat al societăţilor specializate de pază şi protecţie, care funcţionează în baza art.20 din Legea nr.333/2003.
În conformitate cu prevederile art. 62 din Regulamentul Camerei Deputaţilor, republicat, cu modificările și completările ulterioare, membrii comisiei au examinat iniţiativa legislativă, expunerea de motive, avizul Consiliului Legislativ și punctele de vedere ale Guvernului în şedinţa desfășurată în sistem mixt (fizic/online)  din 19 aprilie 2022. 


La dezbateri, membrii Comisiei juridice, de disciplină şi imunităţi au fost prezenţi conform listei de prezenţă.


La dezbateri a participat, în calitate de invitat, potrivit art. 56 și 57 din Regulamentul Camerei Deputaților, cu modificările și completările ulterioare, domnul Mihai Pașca, secretar de stat în Ministerul Justiției.


Cu ocazia dezbaterilor s-a constatat că prin funcţia ce implică exerciţiul autorităţii de stat se înţelege acea funcţie care îi conferă funcţionarului competenţa de a da dispoziţii obligatorii şi de a lua măsurile necesare pentru respectarea lor, aceste funcţii fiind specifice autorităţilor publice care, potrivit Constituţiei României, constituie un sistem bazat pe principiul separaţiei puterilor în stat. S-a apreciat că nu toate persoanele care activează în cadrul autorităţilor publice îndeplinesc funcţii ce implică exerciţiul autorităţii de stat, ci numai cele care au competenţa să emită acte, să dea dispoziţii şi să ia măsuri cu caracter obligatoriu, acţionând în numele respectivei autorităţi. În acest sens s-a apreciat că personalul cu atribuţii de pază, aflat în exercitarea atribuţiilor de serviciu, angajat al societăţilor specializate de pază şi protecţie nu poate fi asimilat acestei tipologii de funcţionari.

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor respingerea Proiectului de Lege pentru completarea art.257 din Legea nr.286/2009 privind Codul penal. 

În raport cu obiectul şi conţinutul reglementării, proiectul de lege face parte din categoria legilor organice.
                               PREŞEDINTE,                                                   SECRETAR,

                 Laura – Cătălina Vicol - Ciorbă                              Ladányi László-Zsolt      
Consilier parlamentar, Paul Șerban

